作者:鄭澣
標題:中書相公任兵部侍郎日後閣植四松逾數年澣忝此官因獻拙什
內容:丞相當時植，幽襟對此開。人知舟楫器，天假棟樑材。錯落龍鱗出，褵褷鶴翅回。重陰羅武庫，細響靜山臺。得地公堂裡，移根澗水隈。吳臣夢寐遠，秦嶽歲年摧。轉覺飛纓繆，何因繼組來。幾尋珠履跡，願比角弓培。柏悅猶依社，星高久照臺。後凋應共操，無複問良媒。